**ПРЕГЛЕД ЧЛАНОВА СТАТУТА ГРАДСКЕ ОПШТИНЕ НИШКА БАЊА (''Службени лист града Ниша'', број 124/2008) КОЈИ СЕ МЕЊАЈУ:**

**Члан 10.**

 Градска општина Нишка Бања установљава јавна признања.

**Члан 12.**

 У интересу Градске општине и локалне заједнице, органи Градске општине могу сарађивати са невладиним, хуманитарним и другим организацијама.

**Члан 14.**

 Градска општина Нишка Бања обавља послове из своје надлежности утврђене Статутом Града:

1. доноси Статут, буџет и завршни рачун буџета Градске општине;

2. доноси програме и спроводи пројекте развоја Градске општине и стара се о унапређењу општег оквира за привређивање у Градској општини , у складу са актима Града;

3. оснива месну заједницу , односно други облик месне самоуправе по прибављеном мишљењу грађана, у складу са законом, Статутом Града и овим Статутом;

4. даје мишљење на просторне и урбанистичке планове који се доносе за њено подручје,

5. образује комуналну инспекцију, стара се о одржавању комуналног реда у Градској општини и спроводи прописе којима се уређује комунални ред, у складу са законом и актима града;

6. спроводи поступак исељења бесправно усељених лица у станове и заједничке просторије у стамбеним зградама;

7. доноси годишњи програм, предузима мере за спречавање штета и учествује у организацији заштите од елементарних и других већих непогода и заштите од пожара и ствара услове за њихово отклањање, односно ублажавање њихових последица, у складу са прописима Града;

8. уређује и обезбеђује коришћење пословног простора којим управља, утврђује висину накнаде за коришћење пословног простора и врши надзор над коришћењем пословног простора, у складу са посебном одлуком Града;

9. учествује у изради програма изградње, одржавања, управљања и коришћења сеоских пољских и других некатегорисаних путева;

10. штити и унапређује животну средину и стара се и обезбеђује услове за очување , коришћење и унапређење подручја са природним лековитим својствима;

11. уређује и утврђује начин коришћења и управљања сеоским водоводима, изворима, јавним бунарима и чесмама;

12. утврђује културне и спортске манифестације од значаја за Градску општину;

13. стара се о развоју угоститељства, занатства, туризма и трговине на свом подручју, уређује радно време, места на којима се могу обављати угоститељске делатносити и друге услове за њихов рад;

14. стара се о коришћењу пашњака и одлучује о привођењу пашњака другој култури;

15. уређује и организује вршење послова у вези са држањем и заштитом домаћих и егзозичних животиња;

16. подстиче и помаже развој задругарства;

17. одлучује о постављању монтажних објеката на јавним површинама у складу са планом и прописом Града;

18. одлучује о одржавању и уређивању гробља на свом подрчју у складу са прописима Града;

19. предлаже мере за уређење и одржавање спољног изгледа стамбених и пословних објеката, зелених површина, дечјих игралишта, објеката јавне расвете и саобраћајних знакова и сл.

20. обезбеђује пружање правне помоћи грађанима за остваривање њихових права;

21. уређује организацију и рад мировних већа;

22. помаже развој различитих облика самопомоћи и солидарности са лицима са инвалидитетом, као и са лицима која су суштински у неједнаком положају са осталим грађанима и подстиче активности и пружа помоћ организацијама инвалида и другим социјално-хуманитарним организацијама на свом подручју;

23. подстиче развој културно-уметничког аматеризма;

24. прописује прекршаје за повреде прописа Градске општине;

25. уређује и обезбеђује употребу имена, грба и другог симбола Градске општине;

26. изграђује планове одбране за своје подручје у складу са планом Града;

27. извршава прописе и опште акте града и Градске општине и

28. обавља и друге послове од непосредног интереса за грађане, у складу са законом, Статутом Града, другим прописима Града и овим Статутом.

**Члан 25.**

Право и дужност одборника да учествује у раду Скупштине Градске општине, подноси предлоге прописа и других аката, амандмане на предлоге прописа, као и да учествује у другим активностима Скупштине Градске општине.

 Одборник има право на одборничку иницијативу, као и да поставља питања везана за рад органа Градске општине и да на постављено питање добије одговор, на истој или наредној седници Скупштине Градске општине.

 Право је одборника да буде стално и редовно обавештен о питањима од утицаја за вршење његове дужности, да од органа Градске општине Нишка Бања затражи и добије стручну помоћ у припремању прописа и амандмана, као и предлога за разматрање одређених питања.

**Члан 30.**

 Скупштина Градске општине Нишка Бања :

1) доноси Статут, Одлуку о организацији Управе Градске општине и Пословник, уз сагласност Скупштине Града;

2) доноси буџет и завршни рачун Градске општине;

3) доноси програм развоја Градске општине и појединих делатности у складу са програмом развоја Града;

4) даје претходно мишљење на програм развоја Града, програм уређивања грађевинског земљишта, просторни план града , као и на урбанистичке планове, који се односе за подручје Градске општине;

5) одлучује о обележјима и празнику Градске општине и установљава јавна признања Градске општине;

6) одлучује о сарадњи и удруживању са Градским општинама у земљи иностранству, уз сагласност Скупштине Града;

7) доноси прописе и многе друге акте из своје надлежности;

8) у складу са законом расписује референдум о питањима од значаја за локалну заједницу , изјашњава се о предлозима садржаним у грађанској иницијативи и утврђује предлог одлуке о самодоприносу;

9) бира и разрешава председника Скупштине и заменика председника Скупштине;

10) поставља и разрешава Секретара Скупштине;

11) бира и разрешава председника Градске општине, заменика председника Градске општине и чланове Већа Градске општине;

12) даје сагласност на употребу имена , грба и другог обележја Градске општине;

13) оснива месне заједнице у селима и може образовати месне заједнице и друге облике месне самоуправе у градским насељима (кварт , четврт, рејон и сл.), уз сагласност Скупштине Града;

14) образује органе , организације и службе за потребе Градске општине;

15) именује и разрешава управни, Надзорни одбор, директора јавног предузећа и даје сагласност на статут јавног предузећа;

 16) обавља и друге послове, у складу са законом, Статутом Града, другим прописима Града и овим статутом.

**Члан 31.**

 Већином гласова од укупног броја одборника Скупштина Градске општине одлучује у следећим случајевима:

- о доношењу и изменама Статутa Градске општине,

- о доношењу буџету Градске општине,

- о давању претходног мишљења на програм развоја града, програм уређивања градског земљишта, просторни план и урбанистичке планове града који се односе на подручје Градске општине ,

 - о симболима, празнику и другим обележјима Градске општине,

- о расписивању референдума и самодоприноса за подручје Градске општине,

- о избору и разрешењу председника и заменика Председника Скупштине ,

- о избору и разрешењу председника и заменика председника Градске општине,

- о избору и разрешењу чланова Већа Градске општине ,

- о оснивању месних заједница и других облика месне самоуправе.

**Члан 33.**

 Председник Скупштине има заменика који га замењује у случају његове одсутности и спречености да обавља своју дужност.

 Заменик председника Скупштине бира се и разрешеава на исти начин као и председник Скупштине.

**Члан 34.**

Скупштина Градске општине има секретара који се стара о обављању стручних послова у вези са сазивањем и одржавањем седница Скупштине Градске општине и њених радних тела и руководи административним пословима везаним за њихов рад.

 Секретар Скупштине се поставља на предлог председника Скупштине, на четири године и може бити поново постављен.

 За секретар Скупштине Градске општине поставља се лице са завршеним правним факултетом, положеним стручним испитом за рад у органима управе и радним искуством од најмање три године.

 Скупштина Градске општине може на предлог председника Скупштине, разрешити секретара и пре истека мандата.

**Члан 37.**

 Стална радна тела Скупштине су:

1. Комисија за административна и мандатно-имунитетска питања,
2. Комисија за родну равноправност,
3. Комисија за социјална питања,
4. Комисија за спорт културу и образовање,
5. Комисија за пољопривреду и развој села
6. Комисија за развој предузетништва и туристичких потенцијала
7. Комисија за рад са месном самоуправом.

**Члан 38.**

Комисија за административна и мандатно-имунитетска питања се оснива за уређивање питања у вези са остваривањем права и дужности одборника, као и за одлучивање о појединим правима и дужностима из радног односа лица на функцијама, као и ради утврђивања да ли су подаци из уверења за одборнике сагласни са подацима из решења Општинске изборне комисије о додели мандата одборницима, стара се о заштити имунитетских права, предлаже Скупштини Градске општине Нишка Бања кандидате за органе управљања у јавном предузећу и обавља друге послове утврђене Пословником Скупштине Градске општине.

 Комисија за родну равноправност креира и спроводи политику подршке мањинама и родној равноправности у складу са надлежностима Градске општине. Сарађује са организацијама чије деловање третира питање мањина и родне равноправности лица на подручју Градске општине.

 Комисија за социјална питања утврђује циљне групе којима је потребан неки вид социјалног старања и помоћи, кроз проширене видове социјалне помоћи и старања реализује утврђену социјалну политику, у оквиру надлежности Градске општине.

 Комисија за спорт, културу и образовање доноси програм рада и финансијски план културно-уметничких и спортских манифестација на територији Градске општине Нишка Бања и предлаже Скупштини Градске општине Нишка Бања манифестације које су од општег значаја за Градску општину Нишка Бања. Предлаже чланове органа и тела (организационе одборе) манифестација, уређује њихов рад и координира активности свих учесника манифестација у циљу остваривања програма манифестација.

Комисија за пољопривреду и развој села разматра предлоге прописа и других аката из области пољопривреде, има задатак да унапреди пољопривредну производњу, врши едукацију становништва, пружа стручну помоћ у регистрацији пољопривредних газдинстава и координира активности пољопривредних удружења према Министарству пољопривреде, шумарства и водопривреде.

Комисија за развој предузетништва и туристичких потенцијала интегрише приватне предузетнике у рад локалне самоуправе, омогућује ефикаснији развој приватних предузетника путем кредита и оснивања фондова. Ствара услове за развој бањског туристичког потенцијала у облику здравственог и комерцијалног туризма.

Комисија за рад са месном самоуправом координира активности савета грађана, месних канцеларија и активности група грађана које нису у надлежности других комисија.

**Члан 39.**

Председнике и чланове радног тела бира и разрешава Скупштина Градске општине , на предлог одборничких група.

 Радна тела морају одржавати одборнички састав Скупштине Градске општине.

 Одборник може бити члан само једног сталног радног тела.

 Делокруг, број чланова и начин рада радних тела Скупштине ближе се одређује Пословником Скупштине Градске општине.

**Члан 45.**

 Веће Градске општине Нишка Бања чине Председник Градске општине, заменик Председника Градске општине и пет чланова, које бира Скупштина Градске општине тајним гласањем, на период од четири године, већином од укупног броја одборника, на истој седници на којој се врши избор Председника Градске општине и његовог заменика.

 Кандидате за чланове Већа Градске општине предлаже кандидат за Председника Градске општине.

**Члан 53.**

 Управа Градске општине образује се као јединствени орган, којим руководи Начелник.

 За Начелника Управе Градске општине може бити постављено лице које има завршен Правни факултет, положен испит за рад у органима државне управе и најмање пет година радног искуства у пословима правне струке.

 Начелника поставља Веће Градске општине, на основу јавног огласа, на период од пет година.

 Начелник Управе може имати заменика који га замењује у случају његове одсутности и спречености да обавља своју дужност.

 Заменик начелника се поставља на исти начин и под истим условима као начелник.

**Члан 55.**

 Начелник за свој рад и рад Управе Градске општине Нишка Бања одговара Скупштини и Већу Градске општине у складу са овим Статутом и Одлуком о организацији Управе Градске општине Нишка Бања.

**Члан 56.**

 Управа Градске општине Нишка Бања :

1)припрема нацрте прописа и других аката које доноси Скупштина, Председник и Веће Градске општине;

2)извршава одлуке и друге акте Скупштине, Председника и Већа Градске оштине ;

3)решава у управном поступку у првом степену о правима и дужностима грађана, предузећа, установа и других организација у управним стварима из надлежности Градске општине;

4)обавља послове управног надзора над извршавањем прописа и других општих аката Скуштине Градске општине у складу са одлуком Скупштине;

5)извршава прописе Града чије је спровођење поверено Градској општини;

6)обавља стручне и друге послове које утврди Скупштина. Председник и Веће Градске општине.

**Члан 59.**

Када пропис или други општи акт Градске општине није у складу са законом, Статутом Града или другим прописом Града, служба Града надлежна за прописе и контролу законитости упозориће на то надлежни орган Градске општине.

Уколико орган Градске општине не поступи у складу са упозорењем, Скупштина Града ће тај пропис, односно општи акт ставити ван снаге.

**Члан 65.**

 Гарађани путем грађанске иницијативе предлажу Скупштини Градске општине доношење аката којим ће се уредити одређено питање из надлежности Градске општине, иницирају промену Статута или других аката Градске општине и расписивање референдума, у складу са законом и овим Статутом.

 Управа Градске општине има обавезу да пружи помоћ грађанима приликом формулисања предлога садржаног у грађанској иницијативи.

 Грађанска иницијатива пуноважно је покренута ако је листа потписника грађанске иницијативе састављена у складу са законом и ако је исту потписало најмање 10% бирача градске општине, који су уписани у бирачки списак према последњем званично објављеном решењу о закључењу бирачког списка за избор одборника Скупштине Градске општине, ако законом, Статутом града и овим Статутом није другачије предвиђено.

 За спровођење грађанске иницијативе грађани образују иницијативни одбор који може формирати, посебне одборе за прикупљање потписа. Чланови иницијативног одбора сачињавају и потписују предлог грађанске иницијативе за коју се сакупљају потписи бирача и спроводе даљи поступак остваривања грађанске иницијативе на начин прописан законом.

 О предлогу из става 1 овог члана, Скупштина Градске општине је дужна да одржи расправу и достави образложен одговор грађанима у року од 60 дана од дана добијања предлога.

 Поступак спровођења грађанске иницијативе уредиће се посебном одлуком Скупштине Градске општине.

**Члан 70.**

 Јавност рада органа Градске општине обезбеђује се објављивањем прописа и других општих аката органа Градке општине у службеном гласилу града, односно њиховим истицањем на огласној табли, на сајту Градске општине или на други уобичајени начин.

 Прописи и други општи акти Градске општине ступају на снагу осмог дана од дана објављивања, осим ако из оправданих разлога није предвиђено да раније ступе на снагу.